Kamal Bawa

**Kamaljit Singh Bawa** (født 1939), oftest omtalt som **Kamal Bawa**, er en indisk biolog, med evolusjonsøkologi og bevaringsbiologi som spesialfelt. Han er såkalt «Distinguished Professor Emeritus», professor emeritus, ved Biology Department, University of Massachusetts, Boston, USA.

## Studier og forskning
Bawa ble født i Kapurthala i India, og studerte ved Punjab universitet, der han tok master- og doktorgrad. Han arbeidet deretter som postdoktor ved University of Washington, Seattle.

Bawa er anerkjent for sitt arbeid med økologi, bevaring og bærekraftig bruk av tropiske skoger. Han har avdekket nye former for forplantning, blomstringsmønstre og pollineringsmekanismer hos tropiske trær, noe som har ført til nye hypoteser om hvordan slike systemer har utviklet seg og hvordan nye arter oppstår. Han har også identifisert drivkrefter bak avskoging i tropene, undersøkt hvordan dette påvirker biologisk mangfold, og utviklet metoder for bærekraftig forvaltning av skogene – særlig med tanke på uttak av ikke-tømmerbaserte produkter.

Han har etablert Ashoka Trust for Research in Ecology and the Environment (ATREE), en av Indias ledende miljøtankesmier, med base i Bangalore. Han har utviklet strategiske bevaringsplaner for områder med særlig rikt biologisk mangfold, såkalte «hotspots», og identifisert forskningsprioriteringer for biologisk mangfold i tropiske strøk. I tillegg har han bidratt til en nasjonal satsing på biologisk mangfold og menneskelig velvære i India, som nå regnes som en mulig global modell for naturbevaring. Per 2025 er hans arbeid rettet mot å utvikle tilnærminger og institusjoner som kan møte verdens bærekraftsutfordringer.

## Utmerkelser og heder
I Det Kongelige Norske Videnskabers Selskabs' (DKNVS) begrunnelse for å tildele ham Gunnerusprisen i bærekraft for 2012, står blant annet følgende: 

«… han har fått de aller høyeste anerkjennelser fra de to primære faglige foreninger i sitt felt. I 2001 ble han valgt som president i Association for Tropical Biology and Conservation, og i 2004 ble han valgt som Honorary Fellow av året. The Society for Conservation Biology anerkjente hans enorme bidrag til bevaringsbiologien ved å tildele ham sin Distinguished Service Award i 2009. Han har blitt hedret to ganger ved sitt universitetet i form av Chancellor’s Award for fremragende vitenskap og for utmerkelse i tjenesten.»

Blant de mange prisene han ellers har mottatt er: Bullard Fellowship ved Harvard University (1972, 2009), Guggenheim Fellowship (1987), Pew Scholar in Conservation and the Environment (1992), Giorgio Ruffolo Fellowship ved Harvard University (2009), den internasjonale MIDORI-prisen i biologisk mangfold (2014), Linnean-medaljen (2018), og æresdoktorgrader fra University of Alberta (2014) og Concordia University i Montreal (2019). Han er et valgt medlem av American Academy of Arts and Sciences (2012), Det Kongelige Norske Videnskabers Selskab (2012), American Philosophical Society (2019). 

Kamal Bawa er grunnleggende sjefredaktør for to tverrfaglige tidsskrifter: *Conservation and Society* og *Ecology, Economy and Society.*

Noen av utmerkelsene han har mottatt:
* 2012: Gunnerusprisen i bærekraft.
* 2015: Fellow of the Royal Society.
* 2019: UNESCO Sultan Qaboos Prize for Environmental Conservation.
*2022: National Academy of Sciences.

## Referanser


## Eksterne lenker

* Bawas offisielle nettsted